Нохчийн г1иллакхаш дика девзаш волу Лермонтов, Ахьмаде а, цуьнан накъосташка а могаш-парг1ат хаьттина ца 1аш, ц1еранаш а хетта х1оьттира. Эххар а, вовашкара хьал-де а хиъна, ц1ера гонах охьалахбелира уьш. Массерачул а ч1ог1а самукъадаьллера Эвтархоин Ахьмадан. Цунна цкъа а дагара ца долура Лермонтовс шен юрт а ца ягош, реза боццушехь салтий д1абигар. Церан б1аьргаш чохь яьгна оьг1азен ц1ераш, сутаралла. Ша совг1атана шаьлта еллачул т1аьхьа и берриг цабезам поручике цара хьежабар. Ткъа х1инца йиш яра оьрсийн доттаг1чуьнца майрра къамел дан, дагчохь 1аь1нарг далхон, ша ца кхетарг хатта.